

ARHIV REPUBLIKE SLOVENIJE

Poljanska cesta 40, Ljubljana

**Vabimo vas na redno mesečno predavanje z naslovom**

**Raziskovanje plemiških rodbin v zgodnjem novem veku na primeru rodbine Lamberg**

Predavanje bo v četrtek, **23. oktobra 2025, ob 13. uri** v véliki predavalnici Arhiva Republike Slovenije na Poljanski cesti 40 v Ljubljani.

Predaval bo **Luka Dremelj**, mag. zgod.

O vsebini:

Genealoške študije so imele na Kranjskem presenetljivo dolgo tradicijo, ki se je začela že v 16. stoletju. V 17. stoletju so se pojavili ”poklicni” genealogi, ki so si v želji po zadovoljitvi naročnikov pogosto izmišljali podatke. S povečanim obsegom dela se je povečalo tudi število napačnih interpretacij, ki so jih njihovi nasledniki nekritično prepisovali.

Moderne genealoške študije temeljijo zlasti na različnih arhivskih virih. Na predavanju bodo predstavljeni viri v Arhivu Republike Slovenije, s pomočjo katerih je predavatelj sestavil genealogijo rodbine Lamberg, ene pomembnejših in najbolj razvejanih plemiških rodbin na Kranjskem. Gre predvsem za gradivo iz zbirke testamentov (SI AS 308), zbirke zapuščinskih inventarjev (SI AS 309), zbirke listin (SI AS 1063), zbirke rokopisov (SI AS 1073) in zbirke rodovnikov (SI AS 1075).

O predavatelju:

Luka Dremelj je leta 2021 na ljubljanski Filozofski fakulteti diplomiral z nalogo *Začetki rodbine Lamberg na Kranjskem*. Ta je leta 2023 v skrajšani obliki izšla kot članek v reviji Kronika. Istega leta je Lamberge predstavil v slovenskem zgodovinskem magazinu SLO. Leta 2024 je na isti fakulteti uspešno zagovarjal magistrsko delo *Genealoška in posestna podoba rodbine Lamberg*. Sodeluje pri projektu digitalizacije rokopisov v ljubljanskem frančiškanskem samostanu pod okriljem organizacije HMML (Hill Museum & Manuscript Library). Poleg nadaljevanja študija na tretji stopnji se raziskovalno ukvarja s komturji avstrijske balije nemškega viteškega reda in zgodnjenovoveškimi nagrobniki v Ljubljani.

Vljudno vabljeni!